M. Smolková, poslankyňa: (2007-06-21):
Odôvodnenie. V okrese Košice III sa nachádzajú dve mestské časti, je to mestská časť Košická Nová Ves, ktorá má približne 2 500 obyvateľov a mestská časť Košice – Dargovských hrdinov, ktorá má k dnešnému dňu približne 29 400 obyvateľov, je preto logické, aby žiadosti boli predkladané vo veľkej mestskej časti, kde býva najviac obyvateľov a ktorá v rámci okresu Košice III plní aj iné prenesené a originálne kompetencie štátu. Vážené panie poslankyne, vážení páni poslanci, zamýšľala som sa, prečo predkladateľ tejto novely zákona určil na predkladanie žiadostí v prílohe č. 2 mestskú časť Košická Nová Ves a nie mestskú časť Dargovských hrdinov, na ktorú, prirodzene, prešli iné kompetencie, počnúc matrikou, predtým stavebný úrad, poskytovanie sociálnych služieb a iné. A došla som k záveru, že to bude asi tým, že mestská časť Dargovských hrdinov nemá zrejme dobré meno v Štátnom fonde rozvoja bývania nie vlastnou vinou. Pre tých, ktorí nepoznajú Košice, ani mestskú časť Dargovských hrdinov, chcem veľmi v krátkosti povedať niektoré ďalšie podrobnosti. Je to mestská časť, často medializovaná mestská časť, ktorá vďaka zlému politickému rozhodnutiu, opakujem, zlému politickému rozhodnutiu predstaviteľov vlády Mikuláša Dzurindu a predstaviteľov samosprávy za SDKÚ v Košiciach sa zadlžila na 16 rokov. V roku 2002, tesne pred komunálnymi voľbami bývalý predseda vlády Mikuláš Dzurinda poklepal základný kameň, bolo to 2. 12. 2002, 4 dni pred voľbami, pred komunálnymi voľbami, základný kameň na výstavbu 150 nájomných bytov hore v mestskej časti Košice – Dargovských hrdinov. Dva týždne predtým už bývalý starosta a okresný predseda SDKÚ uhradil faktúru za takmer 60 mil. na neexistujúce práce a služby na ešte neexistujúcej stavbe, ktorá sa mala realizovať na cudzích pozemkoch. A prečo som povedala, že vďaka zlému politickému rozhodnutiu predstaviteľov vlády Mikuláša Dzurindu? Nuž, pretože mestská časť v tomto období nespĺňala podmienky na to, aby mohla dostať úver zo Štátneho fondu rozvoja bývania a nenávratnú dotáciu z ministerstva financií. Dostala ho preto, že kandidujúci starosta bol predstaviteľ SDKÚ. A následne, keby štátni úradníci za vlády Mikuláša Dzurindu si boli plnili svoje povinnosti pri kontrole a podpisovaní faktúr za neuskutočnené práce a služby na neexistujúcej stavbe, nebolo by      29 400 obyvateľov mestskej časti Košice – Dargovských hrdinov potrestaných na 16 rokov dopredu. Škoda, že tu nie je pán expremiér Dzurinda, pán poslanec, ktorý v súčasnosti veľmi rád kritizuje vládu Roberta Fica. Prosím ho, aby pri každej kritike mal na pamäti jeho zlé politické rozhodnutie, ktoré bude 29 400 obyvateľov trpieť 16 rokov pri splácaní 6 mil. 120 tisíc korún ročne zo 100 mil. dlhu. Je to čiastka, ktorá by sa v opačnom prípade investovala do rozvoja mestskej časti, či už na opravu detských ihrísk, chodníkov, schodov a podobne. Ako predstaviteľka mestskej časti Dargovských hrdinov vám to budem, pán poslanec Dzurinda, v mene 29 400 obyvateľov mestskej časti Košice – Dargovských hrdinov minimálne toto volebné obdobie pripomínať pri každej vhodnej príležitosti. Myslím si, že táto dnešná, resp. môj pozmeňujúci návrh na mestskú časť Dargovských hrdinov bol vhodnou pripomienkou. Ďakujem pekne.